Tsibìjna jngoò xi̱ta̱ fariseo xi ti̱koa̱ xi̱ta̱ ítjòn tsibìjna i̱tꞌaà tsꞌe̱ xi̱ta̱ judío;
Nicodemo kiꞌmì.
Jngoò kꞌa jꞌiìkon Jesús kꞌe̱ nga jñò,
kitsò‑la̱:
―Maestro,
ꞌya‑náje̱n nga jè Nainá kisìkasén‑lè mé‑ne ko̱kóya‑náje̱n.
Nga jngoò xi̱ta̱ xi mìtsà Nainá tíjnako̱,
mìkiì ko̱ma‑la̱ sꞌi̱in kjo̱xkón xi ji̱ ꞌnì.
Jesús kitsò‑la̱:
―Xi nguì o̱kixi̱,
kꞌoa̱á xan‑lè,
jè xi̱ta̱ xi mìkiì jtsꞌín xi̱tse̱ ìjngoò kꞌa‑ne,
mìkiì skoe̱ kó sꞌín otíxoma Nainá.
Nicodemo kiskònangui,
kitsò:
―¿Kósꞌín ko̱ma jtsꞌín xi̱tse̱ ìjngoò kꞌa xi̱ta̱ xi jye kòjchínga?
Ni̱ i̱tsé ko̱ma kjoa̱hasꞌen ìjngoò kꞌa i̱ndso̱ꞌba̱ nea̱‑la̱ nga jtsꞌín ìjngoò kꞌa.
Kiìchja̱ Jesús kitsò:
―Xi nguì o̱kixi̱,
kꞌoa̱á xan‑lè,
jè xi mì i̱tꞌaà tsꞌe̱ nandá ko̱ Ini̱ma̱ Tsjeè‑la̱ Nainá jtsꞌín‑ne,
mìkiì ko̱ma kjoa̱hasꞌen‑jiìn ñánda tíhotíxoma Nainá.
Jè xi tsꞌiìn i̱tꞌaà tsꞌe̱ xi̱ta̱,
xi̱ta̱‑né.
Koa̱ jè xi tsꞌiìn i̱tꞌaà tsꞌe̱ Ini̱ma̱ Tsjeè‑la̱ Nainá,
ini̱ma̱‑né.
Kì maxkón‑lè koni sꞌín tìxan‑lè:
“Mochjeén‑né nga jtsꞌín xi̱tse̱ ìjngoò kꞌa‑ne jñà xi̱ta̱.”
Jè tjo̱ ꞌba‑né ni̱ta̱ ñánda‑ne;
naꞌyà‑la̱ nga one.
Ta̱nga mìkiì ꞌya‑la̱ ñánda nchrobá‑ne,
ti̱koa̱ mìkiì ꞌya‑la̱ ñánda fì.
Kꞌoa̱á ti̱sꞌín ma yije ngatsꞌiì xi i̱tꞌaà tsꞌe̱ Ini̱ma̱ Tsjeè‑la̱ Nainá tsꞌiìn‑ne.
Kꞌe̱é kitsò Nicodemo:
―¿Kósꞌín ma‑ne nga kꞌoa̱sꞌín ko̱ma‑ne kjoa̱ koi?
Jesús kitsò‑la̱:
―Ngaji̱,
maestro tijni tsꞌe̱ xi̱ta̱ na̱xa̱ndá Israel.
¿Mé‑ne mìkiì tíjiìn‑lè kjoa̱ koi?
Xi nguì o̱kixi̱,
kꞌoa̱á xan‑lè:
Jè kjoa̱ xi ma‑naje̱n,
kꞌoa̱á sꞌín nokjoà‑je̱n;
xi jye kinaꞌyà‑je̱n,
kꞌoa̱á sꞌín bèno̱jmí‑je̱n.
Jñò,
mìkiì mokjeiín‑nò ꞌén‑na̱je̱n.
Kꞌe̱ nga beno̱jmí‑nò kjoa̱ xi tjín i̱sòꞌnde,
mìkiì mokjeiín‑nò.
¿A ko̱kjeiín‑nò tsà ke̱èno̱jmí‑nò kjoa̱ xi tjín ján ngajmiì?
’Ni̱ saà jngoò xi̱ta̱ xi jye kiìmijìn ján ngajmiì;
tà jè Kiꞌndí‑la̱ Xi̱ta̱ xi ngajmiì tíjna nga ya̱ itjojen‑ne.
Koni sꞌín kisꞌiìn Moisés nga kiskímiìꞌnga yá xi tjo̱ótꞌaà ye̱ ki̱cha̱ bronce ya̱ i̱ꞌnde i̱tꞌaà xìn ñánda kixì choòn,
kꞌoa̱á ti̱sꞌín tjínè‑la̱ jè Kiꞌndí‑la̱ Xi̱ta̱ nga tjámiìtje̱n‑tꞌaà jè yá,
mé‑ne ngatsꞌiì xi̱ta̱ xi ko̱kjeiín‑la̱ i̱tꞌaà tsꞌe̱,
mìkiì chi̱ja,
sꞌe̱é‑la̱ kjoa̱binachon ni̱ta̱ kjé‑ne.
’Nainá ꞌñó tsatoó kjòtsjakeè xi̱ta̱ i̱sòꞌnde nga kitsjaà Kiꞌndí‑la̱ xi ta̱jngoò ma‑ne,
mé‑ne ngatsꞌiì xi̱ta̱ xi mokjeiín‑la̱ i̱tꞌaà tsꞌe̱,
mìkiì chi̱ja;
sꞌe̱é‑la̱ kjoa̱binachon ni̱ta̱ kjé‑ne.
Nainá mìtsà koi xá kisìkasén‑ne Kiꞌndí‑la̱ nga kjo̱ꞌin koi̱ìnè‑la̱ xi̱ta̱ i̱sòꞌnde;
koií xá kisìkasén‑ne nga ko̱chrjekàjiìn kjo̱ꞌin xi̱ta̱ kjoa̱ tsꞌe̱ jé‑la̱.
’Jè xi mokjeiín‑la̱ i̱tꞌaà tsꞌe̱ Kiꞌndí‑la̱ Nainá,
mìtsà kjo̱ꞌin si̱nè‑la̱ xi kjoa̱ tsꞌe̱ jé‑la̱,
ta̱nga jè xi mìkiì mokjeiín‑la̱ jyeé kjo̱ꞌin tjínè‑la̱,
koií kjoa̱‑la̱ nga mìkiì mokjeiín‑la̱ i̱tꞌaà tsꞌe̱ Kiꞌndí‑la̱ Nainá xi ta̱jngoò ma‑ne.
Jñà xi̱ta̱ xi mìkiì mokjeiín‑la̱,
jyeé kjo̱ꞌin tjínè‑la̱,
koií kjoa̱‑la̱ kꞌe̱ nga jꞌiì i̱ i̱sòꞌnde jè xi̱ta̱ xi jꞌiìko̱ kjoa̱hiseèn,
mìkiì kisaseèn‑la̱ kjoa̱hiseèn;
ìsa̱á ndaà kisaseèn‑la̱ kjoa̱jñò,
nga chꞌo tjín kjoa̱ xi nchisꞌín.
Ngatsꞌiì xi̱ta̱ xi chꞌo sꞌín,
majtikeè kjoa̱hiseèn;
mìkiì ya̱ síchrañatꞌaà ñánda iseèn choòn,
mé‑ne nga mìkiì jcha̱‑la̱ kjoa̱ xi chꞌo nchisꞌín.
Ta̱nga jñà xi̱ta̱ xi kjoa̱ kixi̱ nchisꞌín,
nchrobá kinchatꞌaà chrañà‑la̱ ñánda iseèn choòn,
mé‑ne nga jcha̱‑la̱ nga ndaà tjín kjoa̱ xi nchisꞌín koni sꞌín mejèn‑la̱ Nainá.